
Дадатак 1

АСАБЛІВАСЦІ АРГАНІЗАЦЫІ АДУКАЦЫЙНАГА 
ПРАЦЭСУ НА І СТУПЕНІ АГУЛЬНАЙ СЯРЭДНЯЙ АДУКАЦЫІ

1. [bookmark: _heading=h.gjdgxs]Рэалізацыя выхаваўчага патэнцыялу вучэбных прадметаў
Рэалізацыя ў адукацыйным працэсе выхаваўчага патэнцыялу вучэбных прадметаў будзе садзейнічаць рашэнню асноўных задач ідэалагічнай работы, сярод якіх прапаганда дасягненняў Рэспублікі Беларусь, выхаванне патрыятызму, павышэнне асабістай культуры і сацыяльнай адказнасці, выхаванне маральна-псіхалагічных якасцей, якія матывуюць на вырашэнне задач паспяховага развіцця краіны.
Метадычныя рэкамендацыі па рэалізацыі ў адукацыйным працэсе выхаваўчага патэнцыялу вучэбных прадметаў на I ступені агульнай сярэдняй адукацыі размешчаны на нацыянальным адукацыйным партале: https://adu.by/ Галоўная / Адукацыйны працэс. 2026/2027 навучальны год / Агульная сярэдняя адукацыя / Вучэбныя прадметы. I–IV класы.
2. Вучэбныя праграмы
Звяртаем увагу, што ў вучэбную праграму па вучэбным прадмеце «Русская литература (литературное чтение)» для II класа устаноў адукацыі, якія рэалізоўваюць адукацыйныя праграмы агульнай сярэдняй адукацыі з беларускай мовай навучання і выхавання, унесены наступныя змены:
удакладнены пералік твораў для чытання і вывучэння ў класе, завучвання на памяць і для пазакласнага чытання; 
скарэкціраваны час для засваення вучнямі зместу раздзелаў.
У вучэбную праграму па вучэбным прадмеце «Беларуская літаратура (літаратурнае чытанне)» для II класа ўстаноў адукацыі, якія рэалізоўваюць адукацыйныя праграмы агульнай сярэдняй адукацыі з беларускай мовай навучання і выхавання, унесены наступныя змены:
выключаны раздзел «Сустрэча з казкай», знаёмства з беларускімі народнымі казкамі ўключана ў змест іншых раздзелаў;
удакладнены пералік твораў, якія ўваходзяць у кола чытання вучняў, адкарэкціраваны час для асваення вучнямі зместу раздзелаў. 
Вучэбная праграма па вучэбным прадмеце «Музыка» для III класа з’яўляецца лагічным працягам вучэбнай праграмы па вучэбным прадмеце «Музыка» для I–II класаў, зацверджанай у 2025 годзе. Змест вучэбнай праграмы ўключае чатыры раздзелы: «Спяваем разам», «Чароўны свет музыкі», «Музычная культура Беларусі», «Музыка – мова, якая не патрабуе перакладу».
Раздзел «Спяваем разам» разлічаны на 16 гадзін. 
Абноўлены музычны матэрыял, у якім вылучаны інварыянтны і варыятыўны кампаненты, што ўключаюць музычныя творы для спеваў і праслухоўвання. Выкарыстанне інварыянтнага музычнага матэрыялу ў адукацыйным працэсе забяспечвае гатоўнасць вучняў стаць актыўнымі ўдзельнікамі значных для краіны падзей і акцый пры выкананні Дзяржаўнага гімна Рэспублікі Беларусь, харавога выканання песень, прысвечаных дзяржаўным святам і святочным дням. Варыятыўны музычны матэрыял дазваляе настаўніку ўлічыць інтарэсы і музычныя перавагі вучняў, іх музычныя здольнасці. 
3. Вучэбныя выданні
Інфармацыя аб новых падручніках і вучэбных дапаможніках, аб зменах і дапаўненнях у перавыдадзеных да 2026/2027 навучальнага года падручніках і вучэбных дапаможніках, а таксама інфармацыя аб пераліку новых выданняў для настаўнікаў размешчана на нацыянальным адукацыйным партале: https://adu.by/ Галоўная / Адукацыйны працэс. 2026/2027 навучальны год / Агульная сярэдняя адукацыя / Вучэбныя прадметы. I–IV класы. 
4. Асобныя аспекты арганізацыі адукацыйнага працэсу 
 Навучанне ў I класе пачынаецца з модуля «Уводзіны ў школьнае жыццё», які вывучаецца на працягу першых 20 вучэбных дзён у межах агульнай колькасці вучэбных гадзін, вызначаных тыпавым вучэбным планам агульнай сярэдняй адукацыі.   
Акрамя вучэбных заняткаў па модулі «Уводзіны ў школьнае жыццё», праводзяцца вучэбныя заняткі па вучэбных прадметах «Фізічная культура і здароўе», «Музыка». Астатнія вучэбныя прадметы, вызначаныя тыпавым вучэбным планам агульнай сярэдняй адукацыі, вывучаюцца па завяршэнні асваення модуля «Уводзіны ў школьнае жыццё». Факультатыўныя заняткі ў I класе праводзяцца з 1 верасня. 
Па вучэбным прадмеце «Навучанне грамаце» ў класным журнале афармляюцца дзве асобныя старонкі: навучанне грамаце (навучанне чытанню), навучанне грамаце (навучанне пісьму).
Пры правядзенні кантрольнага слоўнікавага дыктанта па рускай і беларускай мовах у III–IV класах у першай чвэрці або ў першым паўгоддзі бягучага навучальнага года могуць выкарыстоўвацца слоўнікавыя словы, вывучаныя ў папярэднім навучальным годзе. 
Пры арганізацыі пазакласнага чытання варта кіравацца патрабаваннямі вучэбных праграм па вучэбных прадметах «Навучанне грамаце», «Русская литература (литературное чтение)» і «Беларуская літаратура (літаратурнае чытанне)». 
Работа па арганізацыі пазакласнага чытання накіравана на прывучэнне вучняў да сістэматычнага самастойнага чытання кніг у пазаўрочны час. Прадметам чытання-разгледжвання на ўроках пазакласнага чытання з’яўляецца па-мастацку аформленая дзіцячая кніга. Пры складанні настаўнікам рэкамендацыйных спісаў літаратуры да ўрока пазакласнага чытання варта ўлічваць магчымасці бібліятэкі ўстановы адукацыі і раённай бібліятэкі, а таксама арганізаванага ў класе кутка чытання. Азнаямленне з тэмай урока пазакласнага чытання і кнігамі для чытання да першага ўрока пазакласнага чытання ажыццяўляецца ў пачатку навучальнага года на адным з першых урокаў літаратурнага чытання, а далей на ўроку пазакласнага чытання паведамляецца тэма наступнага ўрока пазакласнага чытання.
У III–IV класах фарміраванне самастойнай чытацкай дзейнасці ўключае абавязковае наведванне бібліятэк з мэтай выбару кніг для чытання.
Звяртаем увагу, што па вучэбным прадмеце «Выяўленчае мастацтва» ў I–IV класах творчыя практычныя работы выконваюцца вучнямі па ўласнай мастацкай задуме. Суправаджэнне мастацка-творчай дзейнасці ажыццяўляецца настаўнікам без прапаноў узораў для капіравання або нарыхтовак кампазіцый.
Творчыя практычныя работы, звязаныя з адлюстраваннем на плоскасці, выконваюцца вучнямі ў альбомах для малявання або на асобных лістах фармату А4. Дыдактычныя практыкаванні і заданні трэніровачнага характару могуць выконвацца на асобных лістах паперы фармату А5.
Неабходна ўлічваць, што на творчую практычную работу на вучэбных занятках адводзіцца не менш за 25 хвілін вучэбнага часу ў I класе і 25–30 
хвілін – у II–IV класах; на выкананне практыкаванняў і заданняў адводзіцца 5–7 хвілін. 
Метадычныя рэкамендацыі па арганізацыі адукацыйнага працэсу пры вывучэнні вучэбнага прадмета «Музыка» ў I–III класах устаноў адукацыі, якія рэалізўваюць адукацыйныя праграмы агульнай сярэдняй адукацыі з беларускай і рускай мовамі навучання і выхавання, размешчаны на нацыянальным адукацыйным партале: https://adu.by/ Галоўная / Адукацыйны працэс. 2026/2027 навучальны год / Агульная сярэдняя адукацыя / Метадычныя рэкамендацыі, указанні.
Ацэнка вынікаў вучэбнай дзейнасці вучняў
Звяртаем увагу, што бягучая атэстацыя вучняў I–II класаў па ўсіх вучэбных прадметах, вучняў III–IV класаў па вучэбных прадметах «Музыка», «Выяўленчае мастацтва», «Працоўнае навучанне», «Фізічная культура і здароўе», «Асновы бяспекі жыццядзейнасці» ажыццяўляецца на змястоўна-ацэначнай аснове, якая прадугледжвае славесную ацэнку вынікаў вучэбнай дзейнасці вучняў без выстаўлення адзнак. 
[bookmark: _GoBack]Метадычныя рэкамендацыі па ацэнцы вынікаў вучэбнай дзейнасці вучняў пры засваенні зместу адукацыйных праграм агульнай сярэдняй адукацыі на змястоўна-ацэначнай аснове размешчаны на нацыянальным адукацыйным партале: https://adu.by/ Галоўная / Адукацыйны працэс. 2026/2027 навучальны год / Агульная сярэдняя адукацыя / Вучэбныя прадметы. I–IV класы.
Прамежкавая атэстацыя па вучэбных прадметах «Музыка», «Працоўнае навучанне» ў I–IV класах, «Выяўленчае мастацтва», «Асновы бяспекі жыццядзейнасці» ў II–IV класах можа праводзіцца па паўгоддзях. Па вучэбных прадметах «Фізічная культура і здароўе» ў I–IV класах, «Выяўленчае мастацтва» ў I класе прамежкавая атэстацыя праводзіцца кожную чвэрць.
Пры ажыццяўленні прамежкавай атэстацыі, атэстацыі вучняў па выніках навучальнага года ў I–II класах па ўсіх вучэбных прадметах, у III–IV класах па вучэбных прадметах «Музыка», «Выяўленчае мастацтва», «Працоўнае навучанне», «Фізічная культура і здароўе», «Асновы бяспекі жыццядзейнасці» выкарыстоўваюцца запісы: «засвоіў(ла)», «не засвоіў(ла)» (магчыма скарачэнне «засв.», «не засв.»). 
З мэтай папярэджання перагрузкі вучняў настаўніку неабходна сачыць за аб’ёмам дамашняга задання, тлумачыць на ўроку змест, парадак і прыёмы яго выканання. Рэкамендуецца пры выбары дамашняга задання арыентавацца на матэрыял падручнікаў і вучэбных дапаможнікаў, у якіх практыкаванні і заданні для выканання дома пазначаны сігналамі-сімваламі. Пры гэтым трэба ўлічваць, што аб’ём і змест дамашняга задання настаўнік вызначае дыферэнцыравана, зыходзячы з канкрэтнай адукацыйнай сітуацыі і індывідуальных магчымасцей вучняў.  
Для завучвання на памяць варта прапаноўваць толькі тыя вершы або ўрыўкі з вершаваных твораў, якія вызначаны вучэбнай праграмай. Асноўная работа па завучванні вершаваных твораў на памяць праводзіцца ў адпаведнасці з методыкай на вучэбных занятках.
Заданні творчага, праблемнага характару, якія прапаноўваюцца вучням у якасці дамашняга задання, выконваюцца імі па жаданні. 
Пры вызначэнні аб’ёму і зместу дамашняга задання па літаратурным чытанні неабходна ўлічваць узровень валодання вучнямі навыкам чытання, жанравую спецыфіку мастацкага твора, што вывучаецца. Да такіх відаў дамашніх заданняў, як выразнае чытанне, чытанне па ролях, пераказ, завучванне на памяць, на ўроках літаратурнага чытання павінна весціся старанная папярэдняя падрыхтоўка: адпрацоўка прыёмаў выразнага чытання; размеркаванне роляў, вылучэнне слоў кожнага персанажа, аналіз эмацыянальнага стану герояў, падбор патрэбнай інтанацыі для чытання рэплік; складанне плана пераказу; завучванне на памяць асобных строф і інш. Рэкамендаваная норма штодзённага чытання вучняў складае ў II класе – 20 хвілін, у III і IV класах – 30 хвілін. 
Для самастойнага дадатковага чытання вучняў настаўнік рэкамендуе кнігі пэўнай тэматыкі, выбіраючы іх са спісаў твораў, уключаных у раздзел «Пазакласнае чытанне» вучэбнай праграмы. Пры вызначэнні аб’ёму пазакласнага чытання рэкамендуецца прытрымлівацца наступных арыенціраў: агульны аб’ём прачытанага за тыдзень вучнямі II класса – 20–40 старонак; вучнямі III класа – 40–60 старонак або аб’ёмная кніга (больш за 80 старонак) на працягу двух тыдняў; вучнямі IV класа – 60–80 старонак або аб’ёмная кніга (больш за 100 старонак) на працягу двух тыдняў. Прыведзены аб’ём пазакласнага чытання з’яўляецца прыкладным і можа быць павялічаны або паменшаны ў залежнасці ад узроўню сфарміраванасці навыку чытання вучняў.
На дом не задаюцца: 
заданні вучням І класа на працягу ўсяго навучальнага года па ўсіх вучэбных прадметах; 
заданні вучням ІІ–IV класаў на выхадныя і святочныя дні, канікулы, а таксама пасля выканання пісьмовых кантрольных работ; 
заданні па вучэбных прадметах «Асновы бяспекі жыццядзейнасці», «Музыка», «Фізічная культура і здароўе», «Выяўленчае мастацтва».
практычныя работы па вучэбным прадмеце «Працоўнае навучанне».
Асаблівасці вядзення дзённікаў, сшыткаў.
У выпадку прыняцця настаўнікам пачатковых класаў рашэння аб увядзенні ў II класе дзённікаў у мэтах запісу дамашняга задання, адпрацоўкі навыкаў акуратнага яго запаўнення магчыма выкарыстанне дзённіка, тыпавая форма якога зацверджана для вучняў IІІ–IV класаў.
Рабочыя сшыткі на друкаванай аснове не з’яўляюцца абавязковым для выкарыстання вучнямі, за выключэннем рабочага сшытку па матэматыцы для I класа. Настаўнік не мае права патрабаваць набыцця рабочых сшыткаў на друкаванай аснове.
У I класе вучэбныя пісьмовыя заданні і кантрольныя работы па пісьме выконваюцца ў вучэбных дапаможніках «Пропісь 1», «Пропісь 2», «Пісьмо», па матэматыцы – у вучэбным дапаможніку «Матэматыка. 1 клас. Рабочы сшытак» (частка 1, частка 2), дапушчаных да выкарыстання Міністэрствам адукацыі Рэспублікі Беларусь. Афармленне кантрольнай работы па матэматыцы магчыма на асобным аркушы.
У II–IV класах усе віды навучальных работ выконваюцца ў сшытках для навучальных работ, а ўсе віды кантрольных работ – у сшытках для кантрольных работ. Сшыткі для кантрольных работ захоўваюцца ва ўстанове агульнай сярэдняй адукацыі на працягу года і выдаюцца вучням для выканання кантрольных работ і работ над памылкамі.  
Усе пісьмовыя навучальныя і кантрольныя работы правяраюцца настаўнікам пасля кожных вучэбных заняткаў.   
У I–ІІ класах адзнакі ў балах не выстаўляюцца. Адзнакі за выкананне вучнямі III–IV класаў навучальных работ, у тым ліку самастойных работ, пераказаў і сачыненняў па беларускай і рускай мовах, выстаўленыя ў сшытках для навучальных работ, могуць заносіцца ў класны журнал і дзённік вучня па меркаванні настаўніка.


